# José Luis Roberto Navarro

José Luis Roberto Navarro, conegut també pel malnom "El Cojo" (València, 1953) és un advocat, polític, empresari i director d'institut espanyol. És Secretari General Tècnic i advocat de l'Asociación Nacional de Empresarios de Locales de Alterne (ANELA, la major associació de proxenetes d'Espanya), líder del partit extraparlamentari i ultradretà España 2000, autodefinit com un "partit patriòtic social i populista", i propietari entre altres de l'empresa Levantina de Seguridad, empresa amb centenars de denúncies i condemnes als seus treballadors per lesions.
Amo del despatx d'advocats Roberto & Salazar, present a Madrid, Barcelona, La Corunya i València, amb més de 30 advocats en plantilla. A més posseeix diversos gimnasos en València, Andalusia i Catalunya, entre les quals es compta el valencià Gym Levantina investigat fa temps per organitzar campionats de Valetudo, i empreses de comercialització de roba militar que comercialitzen gran part de la roba de les policies locals de Madrid. També té, juntament amb diversos empresaris russos l'empresa Siluet, dedicada a comercialitzar roba de luxe. És secretari de la patronal valenciana de la seguretat.

## Biografia

José Luis Roberto va ser detingut durant la transició per la col·locació de dues bombes en uns encontres independentistes en València, fets pels quals no va ser mai condemnat. Ha estat acusat per diversos sectors de fundar i finançar els grups Acción Radical (actiu entre 1990 i 1995) i Frente Antisistema (FAS), encara que no ha estat jutjat ni condemnat per aquestos fets.
La seua faceta de representant a nivell estatal de l'Asociación Nacional de Empresarios de Locales de Alterne (ANELA), ha provocat enfrontaments i distanciaments amb altres sectors ultradretans més tradicionalistes i catòlics, arran d'unes declaracions en les quals afirmava que eren necessàries dones immigrants per treballar en locals d'alterne malgrat trobar-se ell en plena campanya política en contra de la immigració.
Ha publicat diversos articles d'opinió en la premsa valenciana (Las Provincias, Diario de Valencia i Levante, com per exemple un anomenat "Yo también tengo libros nazis", on criticava la censura que alguns països (com Alemanya) exercien sobre llibres que incitaren a l'odi.
Ha estat denunciat per diverses organitzacions, com SOS Racisme, per incitar a l'odi racial, la violència i la discriminació, permetent que en les seues manifestacions siguen corejats lemes xenòfobs i racistes i visques a Hitler, així com per l'exhibició d'emblemes nazis i feixistes. Roberto va ser tanmateix absolt en considerar el jutge que les expressions racistes i xenòfobes proferides en la manifestació constituïen «meres desqualificacions genèriques», sentenciant que les organitzacions denunciants havien de pagar les costes del judici, i 9000 euros a Roberto.
El maig de 2004, l'Audiència de València el va condemnar en un judici de faltes per presentar un testimoni fals.
El 2011 va dimitir com a secretari de l'ANELA perquè els lligams a l'extrema dreta pot donar una mala imatge als negocis associats. El 2015 va deixar de ser president d'Espanya 2000.
El 4 d'octubre de 2022, a Paterna (l'Horta Oest), la Policia espanyola el va condecorar per la «col·laboració de la seva empresa de seguretat [Levantina de Seguridad SL] amb la policia en matèria de detencions i detecció de delictes». El guardó a un reconegut líder de l'extrema dreta va aixecar crítiques sonades com la de Joan Baldoví, diputat al Congrés per Més Compromís, que va qualificar el fet d'«inacceptable», així com la de Carles Mulet, senador per Unides Podem, que va exigir explicacions al Govern espanyol.

## Referències

* ↑ «Antonio Salas con Anika entre libros». Antonio Salas. Temas de Hoy. Arxivat de l'original el 15 de setembre 2011. [Consulta: 1r novembre 2019].
* ↑ La Policia Nacional espanyola ha premiat el fundador i líder de la formació d’extrema dreta España 2000, José Luis Roberto —àlies el Cojo— Entrega de premios de la Policía Nacional.
* 1 2 Giménez, Miguel «José Luis Roberto, el dirigente de la ultraderechista España 2000 que acosa a Mónica Oltra». eldiario.es, 27-10-2017 [Consulta: 1r novembre 2019].
* ↑ Sebastià, Jordi «Els negocis de José Luis Roberto». El Temps, 26-02-1990.
* 1 2 3 4 5 Noguer, Miguel «Una empresa vinculada a la ultraderecha vigilará monumentos de la Generalitat». El País, 01-02-2009.
* ↑ Perelló, I. «La impunidad de los ultras valencianos». Diagonal Periódico, 23-11-2006 [Consulta: 1r novembre 2019].
* ↑ El 15 de setembre de 1976, dues bombes esclataren “a l'estadi del Llevant UE, on s'estava preparant el festival La Trobada dels Pobles” i José Luis Roberto va ser un dels detinguts.Castellano, E. «Dates i fets del 15 de setembre». Diari La Veu, 15-09-2019.
* ↑ «Dos organitzacions 'ultres', enfrontades pels clubs d'alterne». Arxivat de l'original el 2010-04-22. [Consulta: 24 novembre 2010].
* ↑ «uzgan al líder d'Espanya 2000 pels incidents i les consignes racistes durant una manifestació». Arxivat de l'original el 2011-07-24. [Consulta: 24 novembre 2010].
* ↑ El jutge absol al líder d'Espanya 2000 pels incidents en una protesta, en diari Abc
* ↑ Un año de cárcel al dueño de Levantina de Seguridad por usar un testigo falso a El País (castellà)
* ↑ «José L. Roberto dimite como secretario de la Asociación de Locales de Alterne». Levante-EMV, 03-02-2011 [Consulta: 21 octubre 2017].
* ↑ «La Policia Nacional espanyola premia un conegut líder de l'ultradreta valenciana». Directa.cast, 05-10-2022. [Consulta: 7 octubre 2022].
* ↑ Marco, Lucas. «La Policía Nacional premia a José Luis Roberto, líder del partido de ultraderecha España 2000». ElDiario.es, 04-10-2022. [Consulta: 7 octubre 2022].